Абрад “Ваджэнне Сулы” быў адроджаны ў 2007 годзе намаганнямі настаўнікаў і вучняў ДУА “Маркавіцкі дзіцячы сад – сярэдняя школа” і праводзіцца штогод. І ў гэты раз пасля ранішняй службы ў Свята-Кацярынінскай царкве жыхары вёсак Гадзічава і Маркавічы сабраліся ў канцы в. Гадзічава і пайшлі старажытным Кацярынінскім шляхам у в. Маркавічы. Усю дарогу жанчыны і дзяўчаты, апранутыя ў прыгожыя па-мясцоваму адметныя самаробныя строі, выконвалі асноўную абрадавую песню “Як ішла Сула” і спявалі прыпеўкі пад гармонік Віктара Шыпкова – завадатара абраду, выпускніка Маркавіцкай школы, які працуе оперупаўнаважаным аддзела ўнутраных спраў Гомельскага райвыканкама. Да Сулы далучаліся ўсе ахвотныя, у тым ліку госці з Гомеля, Мінска, Расіі, навучэнцы ліцэя МНС. На кожным скрыжаванні жанчыны і дзяўчаты вадзілі мясцовыя карагоды (“танкі”) – кругавыя і змейкай (“крывыя”): “А ў крывога танка да не выведу канца”, “Як на нашай вуліцы шырокая возера” і іншыя. Таксама гулялі ў адмысловыя мясцовыя гульні: “Гарэпня” і “Чарнабрывы каралёк”. Каля дома культуры Вольга Шыпкова, як і яе брат Віктар, выпускніца Маркавіцкай школы, студэнтка Гомельскага дзяржаўнага ўніверсітэта імя Ф. Скарыны, з кулічом-“паскай” на ручніку сустрэла шэсце. Тут адбыўся яе дыялог з мінскай госцяй Любоўю Сівуравай: